b"\n_START_ARTICLE_\n\xc5\xa0und (film)\n_START_SECTION_\nZgodba\n_START_PARAGRAPH_\nPla\xc4\x8danca Jules Winnfield (Jackson) in Vincent Vega (Travolta) prispeta v nek stanovanjski blok, da bi za njunega \xc5\xa1efa, gangsterja Marsellusa Wallacea (Rhames), prevzela kov\xc4\x8dek od njegovega pomo\xc4\x8dnika Bretta (Frank Whaley). Vincent preveri vsebino, nakar Jules ustreli enega od Brettovih pajda\xc5\xa1ev, da ga prestra\xc5\xa1i. Preden oditeta, Jules odrecitira Brettu verz iz Biblije (Ezekiel 25:17), nato pa ga z Vincentom prere\xc5\xa1etata, saj je poskusil prevarati Marsellusa._NEWLINE_Tik pred odhodom pa plane iz kopalnice \xc5\xa1e en njegov pajda\xc5\xa1 in za\xc4\x8dne divje streljati proti njima, a kljub majhnemu prostoru vsi njegovi streli zgre\xc5\xa1ijo, Jules in Vincent pa ga nato pokosita s svojim oro\xc5\xbejem. Jules sklene, da sta pre\xc5\xbeivela po \xc4\x8dude\xc5\xbeu, s \xc4\x8demer se Vincent ne strinja. Odpeljeta se z Marvinom (Phil LaMarr), ki je Marsellusu izdal Brettovo namero. Med vo\xc5\xbenjo se Vincent obrne proti Marvinu, da bi sli\xc5\xa1al njegovo mnenje, a se mu spro\xc5\xbei pi\xc5\xa1tola in ustreli Marvina v obraz. Avtomobil s ko\xc5\xa1\xc4\x8dki Marvinove glave po polovici kabine odpeljeta skrit k znancu Jimmieju (Tarantino), ki stanuje v bli\xc5\xbeini. Jimmie vztraja, da njegova \xc5\xbeena ne sme videti ni\xc4\x8desar, ko se bo vrnila domov. Marsellus zato po\xc5\xa1lje svojega \xc4\x8distilca Winstona Wolfea (Harvey Keitel) re\xc5\xa1it te\xc5\xbeavo. Pod Winstonovim vodstvom Jules in Vincent o\xc4\x8distita avtomobil, skrijeta truplo v prtlja\xc5\xbenik, se znebita krvavih obla\xc4\x8dil in odpeljeta avto na odpad, kjer ga bodo stisnili._NEWLINE_Nato se odpravita v restavracijo, kjer Jules pove Vincentu, da se bo upokojil, \xc2\xbb\xc4\x8dude\xc5\xbe\xc2\xab\xc2\xa0v Brettovem stanovanju je namre\xc4\x8d razumel kot znamenje. Medtem ko je Vincent na strani\xc5\xa1\xc4\x8du, se Pumpkin (Tim Roth) in Honey Bunny/Yolanda (Amanda Plummer) odlo\xc4\x8dita oropati goste. Jules, ki ne more dopustiti, da bi mu vzela kov\xc4\x8dek, zamoti Pumpkina in nameri svojo pi\xc5\xa1tolo vanj, nakar postane Honey Bunny pani\xc4\x8dna in nameri v Julesa. Vincent se vrne s svojo pi\xc5\xa1tolo in postavi roparja v pat polo\xc5\xbeaj. Jules odrecitira svoj verz iz Biblije, izrazi \xc5\xbeeljo, da bi spremenil svoje \xc5\xbeivljenje, in ju pusti oditi. Nato z Vincentom odideta tudi sama. Kov\xc4\x8dek odneseta Marsellusu, ki ju sprejme po tem, ko podkupi boksarskega prvaka Butcha Coolidgea (Willis), da bi nala\xc5\xa1\xc4\x8d izgubil v napovedanem dvoboju. _NEWLINE_Naslednji dan Vincent nabavi heroin pri svojem preprodajalcu Lanceu. Vzame odmerek in se odpelje k Marsellusovi \xc5\xbeeni Mii (Thurman), saj je obljubil, da jo bo spremljal naokrog zve\xc4\x8der, ko je Marsellus odsoten. Z Mio odideta na ve\xc4\x8derjo v tematski lokal, opremljen v slogu 1950. let, in se udele\xc5\xbeita tekmovanja v tvistu ter se vrneta s pokalom. V Marsellusovi hi\xc5\xa1i gre Vincent na strani\xc5\xa1\xc4\x8de, medtem pa Mia najde heroin, za katerega misli, da je kokain. Posnifa merico in se predozira, zato Vincent oddivja z njo v avtu do Lanceove hi\xc5\xa1e, kjer jo re\xc5\xa1ijo z injekcijo adrenalina v srce._NEWLINE_Butch tisto no\xc4\x8d prevara Marsellusa in med dvobojem ubije nasprotnika. V motelu, kjer sta se z dekletom Fabienne (Maria de Medeiros) pripravljala na beg iz mesta, naslednji dan odkrije, da je ona pozabila spakirati o\xc4\x8detovo zlato uro. Ker gre za dragocen spominek \xe2\x80\x93 tik pred dvobojem se mu v sanjah ponovno prika\xc5\xbee prizor iz otro\xc5\xa1tva, kako mu jo je predal o\xc4\x8detov vojni tovari\xc5\xa1 (Christoper Walken), s katerim sta bila v ujetni\xc5\xa1tvu v Vietnamu, ki ga o\xc4\x8de ni pre\xc5\xbeivel \xe2\x80\x93 Butch pobesni in odvihra do svojega stanovanja iskat uro. Doma opazi pi\xc5\xa1tolo na kuhinjskem pultu in zasli\xc5\xa1i, kako je nekdo pravkar potegnil vodo na strani\xc5\xa1\xc4\x8du. Iz strani\xc5\xa1\xc4\x8da pride Vincent, ki ga Butch ubije._NEWLINE_Medtem ko se Butch vra\xc4\x8da s svojim avtomobilom, ga na semaforju po naklju\xc4\x8dju opazi Marsellus in ga zasleduje v neko zastavljalnico. Njen lastnik, Maynard (Duane Whitaker), ju prekine med obra\xc4\x8dunom in ob gro\xc5\xbenji s pu\xc5\xa1ko zve\xc5\xbee v kleti. Pridru\xc5\xbei se mu varnostnik Zed (Peter Greene) in skupaj odpeljeta Marsellusa v drugo sobo, da bi ga posilila, Butcha pa medtem stra\xc5\xbei \xc2\xbbgimp\xc2\xab, tihi mo\xc5\xbeak v BDSM-opravi. Butch se osvobodi spon in onesposobi gimpa ter se sprva nameni pobegniti, a se odlo\xc4\x8di, da bo re\xc5\xa1il Marsellusa. S katano iz zastavljalnice ubije Maynarda, Marsellus pa pograbi Maynardovo pu\xc5\xa1ko in ustreli Zeda. Butchu pove, da sta si bot, \xc4\x8de ne bo nikomur povedal o posilstvu in \xc4\x8de bo zapustil Los Angeles za vedno. Butch z Zedovim motorjem pobere Fabienne in se z njo odpelje iz mesta.\n_START_SECTION_\nProdukcija\n_START_PARAGRAPH_\nAvary in Tarantino sta sprva nameravala ustvariti kratki film. Njuni na\xc4\x8drti so se sproti razvijali in na koncu je od prvotne zamisli ostal Avaryjev del, ki je predstavljal osnovo za pripovedni niz \xc2\xbbZlata ura\xc2\xab\xc2\xa0(Tarantino je svoj del preoblikoval v re\xc5\xbeiserski prvenec Stekli psi). Tarantino se je po izidu Steklih psov leta 1992 lotil scenarija za \xc5\xa0und in ga z Avaryjevo pomo\xc4\x8djo med bivanjem v Amsterdamu do januarja 1993 tudi kon\xc4\x8dal. Za film se je zanimala distribucijska hi\xc5\xa1a Columbia TriStar, a je bil po mnenju vodilnih scenarij preve\xc4\x8d dekadenten in z nizkoprora\xc4\x8dunsko noto, ki je bila v neskladju z na\xc4\x8drtovano zvezdni\xc5\xa1ko zasedbo. Zato je pravice odkupil Miramax, ki ga je malo pred tem prevzel Disney; njegov sopredsednik Harvey Weinstein je bil navdu\xc5\xa1en nad scenarijem in \xc5\xa0und je postal prvi film, ki ga je v celoti financiral Miramax. Najve\xc4\x8dji zvezdnik, ki se je priklju\xc4\x8dil projektu, je bil Bruce Willis, kar je bistveno pripomoglo pri tr\xc5\xbeenju v tujini._NEWLINE_S principalno fotografijo so za\xc4\x8deli 20. septembra 1993; ob razmeroma nizkemu prora\xc4\x8dunu okrog 8 milijonov USD je \xc5\xbeelel re\xc5\xbeiser ustvariti vtis visokoprora\xc4\x8dunske produkcije, zato je uporabil ve\xc4\x8d trikov. Najve\xc4\x8dji dele\xc5\xbe, 150.000 USD, je \xc5\xa1el za restavracijo Jack Rabbit Slim's, ki so jo v celoti postavili znotraj nekega skladi\xc5\xa1\xc4\x8da v Culver Cityju, v katerem so dobile prostor \xc5\xa1e nekatere druge scene in produkcijska pisarna. Snemanje so kon\xc4\x8dali 30. novembra. Pred premiero je Tarantino prepri\xc4\x8dal Avaryja, da mu je odstopil ekskluzivne zasluge za scenarij in se zadovoljil z navedbo soavtorstva zgodbe.\n_START_SECTION_\nIzid in odziv\n_START_PARAGRAPH_\nFilm je povzro\xc4\x8dil senzacijo \xc5\xbee na premierni polno\xc4\x8dni predstavi na filmskem festivalu v Cannesu maja 1994, osvojena zlata palma pa mu je tudi po festivalu zagotovila medijsko odmevnost. Naslednjih nekaj mesecev je Tarantino promoviral svoje delo po manj\xc5\xa1ih filmskih festivalih v Evropi, septembra pa je film otvoril Newyor\xc5\xa1ki filmski festival, kjer je bil prav tako dele\xc5\xbeen pohval._NEWLINE_14. oktobra 1994 je \xc5\xa0und pri\xc5\xa1el na spored v ameri\xc5\xa1kih kinematografih. Za razliko od ve\xc4\x8dine neodvisnih filmov distributer ni za\xc4\x8del s predvajanjem v majhnem \xc5\xa1tevilu kinodvoran in po\xc4\x8dasi pove\xc4\x8deval ob\xc4\x8dinstvo, temve\xc4\x8d se je odlo\xc4\x8dil za ob\xc5\xa1irno premiero v 1.100 dvoranah hkrati. V prvem vikendu predvajanja se je uvrstil na prvo mesto po prihodkih, s \xc4\x8demer je prehitel akcijski triler Specialist s Sylvestrom Stalloneom in Sharon Stone v glavnih vlogah, ki je bil na sporedu \xc5\xbee drugi teden, a v dvakrat ve\xc4\x8d kinodvoranah. Ob prora\xc4\x8dunu 8,5 milijona USD za izdelavo in \xc5\xa1e 10 milijonov za ogla\xc5\xa1evanje je samo v domovini prinesel skoraj 110 milijonov prihodkov od predvajanja v kinematografih, po vsem svetu pa skupaj \xc5\xa1e enkrat toliko. Postal je prvi neodvisni film, ki je presegel mejo 100 milijonov prihodkov v ZDA._NEWLINE_Skoraj soglasno so ga takratni in kasnej\xc5\xa1i kritiki sprejeli z odobravanjem in ozna\xc4\x8dili za enega najvplivnej\xc5\xa1ih filmov 1990. let. Na spleti\xc5\xa1\xc4\x8dih, ki zbirajo in povpre\xc4\x8dijo recenzentske ocene, ima povpre\xc4\x8dno oceno nad 90\xc2\xa0% (94\xc2\xa0% pozitivnih ocen in povpre\xc4\x8dna ocena 9,1 od 10 na Rotten Tomatoes in povpre\xc4\x8dna ocena 94 od 100 na Metacriticu). Bolj kriti\xc4\x8dne ocene so se osredoto\xc4\x8dale predvsem na nasilnost in postmodernisti\xc4\x8dno izpraznjenost oz. odsotnost smisla, podobno kot pri Tarantinovih drugih filmih."